Kázeň z ev. Sl. Božích v Bratislave (Lamač/NK), **19. 3. 2023**, 10.00/18.00,

 **4. nedeľa** **v pôstnom období**, ES: 113, 90, 109, A 29, Ž 22, 8 – 12

**Ján 19, 26 – 27**: *„****26****Keď Ježiš uvidel matku a vedľa nej stáť učeníka, ktorého miloval, riekol matke:* ***Žena, ajhľa, tvoj syn!******27****Potom riekol učeníkovi:* ***Ajhľa, tvoja matka!*** *A od tej hodiny prijal ju učeník k sebe.“*

**Milí bratia a milé sestry!**

Prvé slovo Pána Ježiša na kríži: *„Otče, odpusť im, lebo nevedia, čo činia“*, sa týkalo tých, ktorí Ho ukrižovali.

Tretie slovo na kríži: „Veru, hovorím ti: dnes budeš so mnou v raji“, sa týka toho, kto bol ukrižovaný spolu s Ježišom.

Druhé Ježišovo slovo na kríži, na ktoré sa teraz sústredíme, sa týkalo dvoch ľudí, ktorí boli svedkami ukrižovania. Boli to dvaja Ježišovi veľmi blízki ľudia: jeho mama Mária a učeník Ján. Všetci ostatní učeníci utiekli a skryli sa; jedine Ján sa odvážil sprevádzať svojho Pána na kríž.

**V kresťanstve** sa to opakovalo: **mnohí opúšťajú svojho Pána, keď ide do tuhého, ale niektorí Mu zostávajú verní.**

Aj v druhom slove z kríža náš **Pán** teda opäť **myslí na ostatných.** Díva sa na Mária a vraví: *„Žena, ajhľa, tvoj syn!“* Pozrie sa na Jána a hovorí: *„Ajhľa, tvoja matka!“* Keď to čítame, slovíčko *„ajhľa“* sa nejaví ako hodné pozornosti. Zdá sa, že *„ajhľa“* je to bezvýznamné výplňové slovo. **U nášho Pána a Spasiteľa Ježiša Krista nie je žiadne slovo bezvýznamné**, ani to malé slovíčko „ajhľa“. V Biblii sa s ním stretávame často. Izraelci ho používali v staroveku, keď dávali druhým príkaz. Napríklad Jozef povedal Egypťanom, keď ho faraón vymenoval za svojho hlavného správcu: *„Ajhľa..., tu máte osivo, obsejte pôdu!“* A tak sa stalo. (1M 47, 23). **Druhé Ježišovo slovo na kríži je poverenie.** Ježiš najprv prikazuje svojej matke, aby sa na učeníka Jána pozerala ako na syna: *Žena, ajhľa, toto je tvoj syn!* Ježiš ju oslovuje: *„Žena“*, ako to urobil niekoľko rokov predtým na svadbe v Káne Galilejskej. Aj tam sa jej s autoritou prihovoril a povedal: *„Žena, čo mňa a teba do toho* (že nemajú vína)*? Ešte neprišla moja hodina.“* (J 2, 4). Teraz jej hovorí: *„Žena, ajhľa, tvoj syn!“*

Učeníkovi Jánovi Pán Ježiš prikazuje, aby sa v budúcnosti staral o Máriu tak, ako sa má syn starať o svoju matku: „Ajhľa, tvoja matka!" Ježiš sa už nemôže sám priamo starať o svoju mamu – plniť povinnosť prvorodeného, preto touto úlohou poveruje Jána. Hoci to Ježiša i Jána veľmi bolí, Ján sa ukáže ako verný syn, ktorý berie vážne 4. Božie prikázanie: *„Cti si otca i matku.“*

Toto druhé Ježišovo slovo na kríži sa zvyčajne chápe a vysvetľuje ako vyjadrenie láskyplnej starostlivosti Syna o svoju matku. Ján potom prijal do svojej domácnosti aj Máriu. To však nie je všetko, čo sa dá o tomto slove povedať. Martin Luther vo svojej Domovej Postile napísal o výklade, ktorý bol v tom čase veľmi rozšírený, toto: „Hoci takýto výklad nie je nesprávny, predsa len je príliš zúžený. To, čo tu Pán na kríži robí a hovorí, by sa totiž nemalo obmedzovať na niekoľko jednotlivých osôb. **Svojím dielom a slovami zahŕňa celý svet, ale najmä svoju kresťanskú cirkev**. Preto, hoci Kristus hovorí len Márii a Jánovi, musíme toto slovo nechať aj ako všeobecný príkaz pre všetkých kresťanov a celú cirkev, **aby sme sa všetci k sebe navzájom správali** (pretože Kristus visí na kríži a svojou smrťou nás všetkých vykúpil z hriechu a smrti) **ako matka a syn, ktorí sa navzájom vrúcne milujú a pomáhajú si a radia si, čím môžu**.“

V tomto širšom zmysle sa druhé Ježišovo slovo na kríži opäť týka nás všetkých: **Kristus nás, svojich učeníkov, stavia do úzkeho vzájomného vzťahu ako blízkych príbuzných, ako rodičov a deti, ako matku a syna.** Už predtým výslovne učil: *„Kto činí vôľu Božiu vôľu, ten mi je bratom aj sestrou aj matkou“* (Mk 3, 35). **Plnenie Božej vôle nie je nič iné ako viera v Božieho Syna a v Jeho dielo vykúpenia.** **Ak sme sa krstom a vierou stali Božími deťmi, potom patríme do Božej rodiny. Potom by sme tu mali byť aj jeden pre druhého ako blízki príbuzní; mali by sme sa navzájom s láskou prijímať.** Táto **úprimná láska by** dokonca **mala byť naším osobitným poznávacím znamením**, ako povedal Kristus: *„Podľa toho poznajú všetci, že ste moji učeníci, keď sa budete vzájomne milovať“* (J 13, 35). Ako raz povedal dvom ľuďom, ktorí boli blízko neho pod krížom: „*Ajhľa, tvoj syn! ... Ajhľa, tvoja matka!“*, tak hovorí aj nám: ***Ajhľa, toto je váš brat v Kristovi! Ajhľa, toto je vaša sestra v Kristovi! Ajhľa, nech je vám ako syn! Ajhľa, nech je vám ako matka!*** Toto slovo kríža je posvätným odkazom a veľkou úlohou nášho Pána, ktorý nám všetkým na kríži sám prejavil najväčšiu lásku.

Vráťme sa ešte k slovu ***„ajhľa“***. Ono na mnohých miestach v Starej zmluve neznamená pokyn, ale **oznámenie**. Viaceré slová prorokov sa začínajú takýmto oznamovacím *„Ajhľa“.*

Izaiáš povedal: *„Ajhľa, panna počne a porodí syna“* (Iz 7, 14).

Jeremiáš prorokoval: *„Ajhľa, prichádzajú dni, – znie výrok Hospodinov – keď uzavriem novú zmluvu s domom Izraela a s domom Júdu“* (Jer 31, 31). A Ezechiel prorokoval v Hospodinovom mene: *„Hľa, tu som, pozhľadávam svoje ovce a postarám sa o ne“* (Ez 34, 11 – ekumen. preklad).

Tak **sa *„ajhľa“* mení zo znaku zákona na znak zasľúbenia – evanjelia.** Môžeme to dať do súvisu s Ježišovým druhým slovom na kríži: **To, že Pán stavia pod kríž ľudí, ktorí nie sú navzájom príbuzní, ako najbližších príbuzných, to nie je len Jeho želanie a pokyn, ale je to zároveň veľké zasľúbenie.**

Týmto prorokoval, že **vykúpenie na kríži nielen vytrhne jednotlivých ľudí z moci hriechu a smrti, ale že týchto ľudí aj spojí do najužšieho spoločenstva: do jedného ľudu, do jednej rodiny, do jedného – Kristovho tela.** Čo toto zasľúbenie znamená, slávime a prežívame okrem iného aj vo svätej Večeri Pánovej. Vlastne nikde inde intenzívnejšie ako tam. Prijatím Pánovho tela a pitím Jeho krvi sa stávame jednotou Jeho tela, Jeho cirkvi.

***Ajhľa, toto je váš syn, ajhľa, toto je vaša matka* – to sa stáva zjavným všade tam, kde sa Kristov duch ukáže silnejší ako duch sebectva, predsudkov a rozdelenia.** Daj Boh, aby to tak bolo aj medzi nami! Daj Boh, aby medzi nami bola taká láska a vzájomné prijatie, aké je v súlade s vôľou za nás ukrižovaného Spasiteľa Pána Ježiša Krista! Amen.

*Použitím myšlienok M. Kriesera:* **Martin Šefranko, evanjelický a. v. farár**